Sokker-Wêreldbeker

: *Hierdie artikel handel oor die manssokkertoernooi. Vir die artikel oor die vrouesokkertoernooi, sien Vrouesokkerwêreldbeker.*

Die **FIFA Sokker-Wêreldbeker** (Engels: *FIFA World Cup*) is 'n sokkerwêreldkampioenskapstoernooi wat al om die vier jaar tussen internasionale mansspanne (wat lede van FIFA is) beslis word. Die toernooi is gereeld al om die vier jaar aangebied sedert dit vir die eerste keer in 1930 in Uruguay beslis is, met die uitsondering van 1942 en 1946 toe dit weens die Tweede Wêreldoorlog nie kon plaasvind nie. Die huidige verdedigende wêreldkampioen is Argentinië wat die 2022-toernooi in Katar gewen het.

duimnael|links|upright|Die FIFA Sokker-Wêreldbekertrofee waarom sedert 1974 meegeding word
duimnael|Die Jules Rimet-trofee waarom tussen 1930 en 1970 meegeding is
Die huidige formaat van die kampioenskap behels 48 spanne wat om die titel meeding in stadions van die gasheerland(e) oor 'n periode van ongeveer een maand. Hierdie fase word gewoonlik die *Wêreldbekereindrondte* of *Wêreldbekerfinale* genoem. Die *kwalifiserende fase* vind oor 'n periode van twee jaar voor die afskop plaas waartydens besluit word watter spanne kwalifiseer. Die gasheerland(e) kry sedert 1938 'n outomatiese plasing; slegs die gasheer van die FIFA Sokker-Wêreldbekertoernooi in 1934, Italië, moes aan die destydse kwalifisering deelneem. Die verdedigende kampioen het vanaf 1938 tot 2006 ook die reg van regstreekse kwalifisering geniet. Interessant genoeg was die verdedigende kampioen nooit die gasheer van die volgende toernooi nie, dus was daar altyd minstens twee spanne wat regstreeks gekwalifiseer het.

Oor die 22 toernooie wat tot dusver aangebied is, het agt lande reeds die titel ingepalm. Brasilië het 'n rekord vyf keer gewen en is ook die enigste span wat tot dusver aan al die toernooie deelgeneem het. Duitsland en Italië het elk vier keer gewen. Die ander wenners sluit in Argentinië met drie titels, Frankryk en Uruguay met twee titels elk, en Engeland en Spanje met een titel elk. Ander lande wat gereeld meeding soos België, Meksiko en Nederland kon nog nie daarin slaag om die beker in te palm nie. Tot dusver het slegs spanne uit Europa en Suid-Amerika met die trofee weggestap.

Die toernooie word as die sportbyeenkoms met die meeste kykers ter wêreld beskou met ongeveer 715,1 miljoen mense wat in 2006 na die eindwedstryd in Duitsland gekyk het. Die suksesvolste toernooi tot dusver was die FIFA Sokker-Wêreldbekertoernooi in 1994 in die Verenigde State met 'n bywoning van amper 69&nbsp;000 toeskouers per wedstryd.

Die volgende wêreldbekertoernooi sal in 2026 gesamentlik in Kanada, Meksiko en die Verenigde State plaasvind. Met die FIFA Sokker-Wêreldbekertoernooi in 2030 vind die eeufeesviering nes die FIFA Sokker-Wêreldbekertoernooi in 1930 weer in Montevideo plaas, waarna die toernooi na Marokko, Portugal en Spanje verskuif.

## Uitslae 
## Statistiek 
duimnael|400px|Beste uitslae van deelnemende lande

## Eerste deelnames 
## Trivia 
## Sien ook 
* Sokker-Konfederasiebeker
* Vrouesokkerwêreldbeker

## Verwysings 
## Bronnelys 
*  
*  

## Eksterne skakels 
*  Amptelike webwerf
*  Geskiedenis van die FIFA Sokker-Wêreldbeker